Udo ttu benne laꞌania anke fariseo,
lábie Nicodemo.
Uke ttu nu loni ge ka benne Israel‑ni.
Benneha ugíabie ttu lo rela gwalannie Jesús‑ni nna ree benneha:
―Maestru,
riꞌitu yutu deki Tata Do Yebáha‑ba udhelhe lu kini uleꞌenlu riꞌitu,
kumu lanú ttu benne gwaka gebie unie ka milagru ruinlu‑na ganna abíba du Tata Do Yebáha lenbie.
Jesús‑ni nna bekabie ge benneha,
ree:
―Netiru ria,
benne abíba eyalie attu libe eyake benne kubi,
benneha labí dhaabie isine ake benne innabia Tata Do Yebáha bie.
Nicodemo‑ni nna ree Jesús‑ni:
―¿Gasina aka ge ttu benne chi anke yaxxu eyalie attu libe?
¿Si gwakaba ge benneha etaꞌabie lheꞌe nan geeha nna eyalie attu libe?
Jesús‑ni nna bekabie ree:
―Netiru ria,
benne abíba eyalie len inda lhe eyalie len Espíritu ge Tata Do Yebáha lhe,
benneha labí aka isine ake benne innabia Tata Do Yebáha bie.
Kumu ttu benne ralie lheꞌe xxudi ixnábie,
xiꞌin ka benne seꞌe yiesi lo yu‑niba anka benneha,
nna benne ake xiꞌin Tata Do Yebáha nna Espíritu ge Tata Do Yebáha‑ba unie kini ake xiꞌinie.
Laxkala bittu aka tenlu de ria:
“Raka doelha eyali ka benne attu libe.”
Ttibanka be‑na,
gatti laduba dana,
gwa riyienibinlu tsiꞌini,
ttaka labí yulu gá udána dana lhe gá diana lhe.
Aníha‑gaba runi Espíritu ge Tata Do Yebáha lheꞌe lasto ka benne chi beyalike attu libe.
Nicodemo‑ni nna bekabie,
ree:
―¿Gasina aka nu ralu‑na?
Jesús‑ni nna bekabie ge benneha,
ree:
―Ki lu ankalalu maestru ge ka nu Israel‑ni nna a rite denlu nu ria‑ni.
Netiru ria,
riꞌitu rinnebatu ge nu chi yutu lhe rigixxiꞌabatu ge nu chi bilentu lhe,
ttaka lebiꞌi labí ria lele ge nu rigixxiꞌatu‑ni.
Ki nu anka ge yiesi lo yu‑ni rigixxiꞌaya nna a ria lele,
¿titiala ganna ttixka kixxiꞌania le nu anka ge yebáha?
’Lanú nu chi ugwapina yebáha,
sunruba neti benne daya yebáha ugwadia niha nna bisiaya nii.
Ttigaba ben Moisés‑ni lo yu bisiha ulhidhana belhaha bedána nuha gwetsá,
anágaba neti benne daya yebáha teeki ilhidhakana neti nna utákana gwetsá,
kini anáchu iyába ka benne tsia leke neti,
[abittu tsia nnittike],
sinuki satíaba aka benke arlo Tata Do Yebáha.
’Kumu de yalhá ukani Tata Do Yebáha ge ka benne seꞌe yiesi lo yu‑ni,
de nuha nna udhelhe neti benne ankaa Xiꞌin ttu túbiru geeha,
kini anáchu iyába ka benne tsia leke neti nna abittu tsia nnittike,
sinuki satíaba aka benke arloe.
Kumu Tata Do Yebáha laa udhelhage neti benne ankaa Xiꞌinie,
laa udhelhage neti yiesi lo yu‑ni kini ukinnia ka benne,
sinuki udhelhalee neti kini odiláya ke.
’Laxkala benne tsia lebie kia,
labí urixxi ukinni Tata Do Yebáha benneha,
ttaka benne abíba tsia lebie kia,
chiba ubixxi biginni benneha kumu de labí ugía lebie neti benne ankaa Xiꞌin ttu túbiru ge Tata Do Yebáha.
Ka nu labí ria lekaniha ibixxi iginniba ka nuha,
kumu neti benne ankaa xianiha gwa bisiabaa yiesi lo yu‑ni,
ttaka lakana nna adírula ute lekani chulhaha attichula xianiha kumu de satsaba anka nu ruinkana.
Kumu iyába ka nu runi nu satsa,
labí raka uyúkana xianiha,
labí ribigakana ata ruden nuha,
kini abittu ilá nu ruinkanaha nna itisakana.
Ttaka benne gwa ruinbe nu raxxína len nu anka gwalí,
gwa ribigaba benneha ata rudani xianiha,
kini ilá deki nu runieha gwankaba nuha nu ruꞌu le Tata Do Yebáha.